আমরা সৃজনশীল প্রক্রিয়া নিয়ে কথা বলছি বলে এর বিভিন্ন ধাপসমূহ আরেকটু পরিষ্কার হওয়া দরকার। উপরে যে চারটি ধাপ উল্লেখ করা হলো সেগুলো বহু আগে গ্রাহাম ওয়ালিস নামের একজন বিজ্ঞানী প্রস্তাব করেছিলেন। কোন ব্যাক্তি যখন একটি সমস্যার সৃজনশীল সমাধান খুঁজতে থাকেন তখন প্রকৃতপক্ষে কি ঘটে তা বোঝার চেষ্টা করেছিলেন ওয়ালিস। গ্রাহামের মডেলের প্রথম ধাপটি হলো প্রস্তুতীপর্ব (Preperation)। এ সময় আমরা কোন সমস্যাকে সুচিহ্নিত করার চেষ্টা করি, তা সমাধানের জন্যে যে সব তথ্য জানা দরকার তা জানার তাগিদ অনুভব করি, তথ্যসমূহ খুঁজতে থাকি। একটা সমস্যা সমাধানের জন্যে বিভিন্ন উপায় থাকতে পারে। সব উপায় সমানভাবে গ্রহণযোগ্য নাও হতে পারে। তাই কি কি পূর্বশর্ত পূরণ হলে একটা সমাধান গ্রহণযোগ্য হবে তা নির্দিষ্ট করার চেষ্টা করি। যেমন মাথাব্যাথা থেকে বাঁচার একটা উপায় হতে পারে মাথাটা কেটে ফেলে দেয়া, কিন্তু এটা গ্রহণযোগ্য সমাধান কি না তা ঠিক করা হয় এই প্রথম ধাপেই।